Bokke steeds op hul kreeftegangSoos in die eerste toets teen die Poemas was daar Saterdag weer nie vir André Esterhuyzen deurkomkans nie. (Foto: GB Jordaan) Dit help nie om doekies om te draai nie, Springbokrugby is steeds in die maalgat van agteruitgang. Dit het die Argentynse Poemas Saterdagaand in Mendoza weer onderstreep toe hulle die Springbokke in die Rugbykampioenskap met 32-19 geklop het nadat hulle met rustyd met 27-7 voor was. Dit was so goed soos om die horlosie na 2015 en 2016 terug te draai toe die Poemas hul eerste twee oorwinnings oor die Bokke behaal het. Dieselfde foute, dieselfde powere verdediging, dieselfde swak besluitneming, wilde aangeë, dieselfde gebrek aan speldissipline, en dieselfde uitslag. Ai, en om te dink daar word gesê dat ons die All Blacks kan aandurf. Kom ons kyk na die statistieke: die Bokke het 630 meter met die bal gevorder teenoor 380, hulle het 161 keer die bal gedra teenoor die Poemas se 90, het net 74 keer verdedig teenoor die Poemas se 149, maar hulle het steeds vier drieë teenoor drie afgestaan en wéér verloor. Waar is die verdedigingspatroon waarvan daar soveel gewag gemaak is? Waar is die spelskeppende vermoë van ŉ binnesenter? Hoekom word daar nie pale toe geskop nie as daar nie een nie, maar drie lynstane verloor word? Is die Poemas werklik ŉ krag in wêreldrugby, of is Springbokrugby steeds op sy kreeftegang? Ja, dis nie die einde van die wêreld nie. Die groter prentjie is aanstaande jaar se Wêreldbeker-toernooi in Japan. Maar wat van momentum en kontinuïteit? Nee, dis maar weer terug tekenbord toe, want die gladde piesangskil waaroor daar gewaarsku is, het toe ŉ werklikheid geword. Puntemakers ‒ Argentinië: (27) 32: Drieë: Bautista Delguy (2), Nicolás Sánchez, Ramiro Moyano. Doelskoppe: Sánchez (3). Strafdoel: Sánchez. Skepdoel: Sánchez. Suid-Afrika: (7) 19: Drieë: Siya Kolisi, Lionel Mapoe (2). Doelskoppe: Handré Pollard (2).